

**OBČINA RADLJE OB DRAVI**

 Mariborska cesta 7, 2360 Radlje ob Dravi

Številka: 3310-0001/2025

Datum: 20. 2. 2025

Na podlagi 8. člena Pravilnika o ohranjanju in spodbujanju razvoja kmetijstva in podeželja v Občini Radlje ob Dravi (MUV, št. 17/2024 – v nadaljevanju: Pravilnik) in Odloka o proračunu Občine Radlje ob Dravi za leto 2025 (MUV, št. 2/2025) župan Občine Radlje ob Dravi, objavlja

**Javni razpis za dodelitev pomoči za ohranjanje in spodbujanje razvoja kmetijstva in podeželja v Občini Radlje ob Dravi za leto 2025**

**1. PREDMET JAVNEGA RAZPISA**

Predmet javnega razpisa je dodelitev nepovratnih sredstev za ohranjanje in spodbujanje razvoja kmetijstva in podeželja, iz proračuna Občine Radlje ob Dravi za leto 2025, iz naslova naslednjih ukrepov:

|  |  |  |
| --- | --- | --- |
| **VRSTE POMOČI**  | **UKREPI:**  | **VIŠINA SREDSTEV** |
| **Pomoč *de minimis* v skladu z** Uredbo Komisije (EU) št. 2023/2831 | **UKREP 2:** Pomoč za naložbe v predelavo in trženje kmetijskih in živilskih proizvodov ter naložbe v nekmetijsko dejavnost na kmetiji – *de minimis*; | **9.000,00 €** |
| **Ostali ukrepi občine**(na podlagi veljavne zakonodaje s področja javnih financ) | **UKREP 3**: Podpora delovanju društev s področja kmetijstva in razvoja podeželja  | **8.617,40 €** |

**2. SPLOŠNA DOLOČILA**

* Pomoč se lahko dodeli samo upravičencem, ki so opredeljeni v okviru posameznega ukrepa.
* Pomoč se dodeli na podlagi vloge, ki vsebuje osnovne podatke o upravičencu/izvajalcu, podatke o naložbi/storitvi, časovni potek in predvidene stroške.
* Pomoč je dodeljena takrat, ko se pravica do prejema pomoči prenese na upravičenca na podlagi veljavnega nacionalnega pravnega režima, oz. ko Odločba o dodelitvi pomoči postane pravnomočna.
* Naložbe oz. dela ali storitve, ki so odobrene z javnim razpisom, morajo biti zaključene pred zadnjim izplačilom zahtevka.
* Upravičenec, ki pridobi pomoč iz tega razpisa, mora voditi predpisano dokumentacijo, ki je določena z javnim razpisom. Dokumentacijo in pogodbo o dodelitvi sredstev mora hraniti še najmanj 10 let po zadnjem izplačilu sredstev.
* Upravičeni prejemnik sredstev ne sme uporabljati sredstev v nasprotju z namenom dodelitve sredstev.
* Upravičenec, ki od svoje vloge odstopi (razen v primerih višje sile, v skladu z definicijo nacionalnih operativnih strateških dokumentov državnih razpisov za področje kmetijstva) po že odobreni pomoči iz tega razpisa, ne more kandidirati naslednji 2 leti.
* Do finančnih spodbud niso upravičeni tisti subjekti, ki nimajo poravnanih zapadlih obveznosti do občine ali do države.
* Prejemnik podpore mora imeti za nakazilo dodeljenih sredstev odprt transakcijski račun v Republiki Sloveniji.
* Pomoči po Pravilniku se ne dodeli za davek na dodano vrednost.
* Vloge bodo obravnavane tudi na podlagi dodatnih pogojev in meril, ki so navedeni v poglavju 7 tega razpisa.

**3. UKREPI, PREDMETI PODPORE, UPRAVIČENCI, UPRAVIČENI STROŠKI, VIŠINA POMOČI IN VIŠINA PRORAČUNSKIH SREDSTEV**

**UKREP 2: Pomoč za naložbe v predelavo in trženje kmetijskih in živilskih proizvodov ter naložbe v nekmetijsko dejavnost na kmetiji – *de minimis*;**

**Namen in cilj pomoči:**

Diverzifikacija dejavnosti na kmetijskih gospodarstvih v predelavo in trženje kmetijskih in živilskih proizvodov ter širjenje nekmetijskih dejavnosti na kmetijskih gospodarstvih.

**Upravičeni stroški:**

* stroški izdelave projektne dokumentacije za naložbo v predelavo in trženje kmetijskih in živilskih proizvodov ter naložbe v nekmetijske dejavnosti na kmetiji,
* stroški gradnje ali obnove objekta za dejavnosti predelave in trženja kmetijskih proizvodov ter nekmetijske dejavnosti na kmetiji,
* stroški nakupa opreme in naprav za dejavnosti predelave in trženja na kmetijah ter nekmetijske dejavnosti.

(3) Upravičenci do pomoči so kmetijska gospodarstva, vpisana v register kmetijskih gospodarstev, ki se ukvarjajo s predelavo in trženjem oziroma z nekmetijskimi dejavnostmi, s sedežem dejavnosti in naložbo na območju občine.

**Pogoji za pridobitev sredstev:**

* dovoljenje za opravljanje dejavnosti na kmetijskem gospodarstvu,
* dokazilo o registraciji dejavnosti, v kolikor upravičenec pomoči še nima dovoljenja za opravljanje dejavnosti,
* dejavnost se mora izvajati na kmetiji še vsaj 5 leti po zaključeni naložbi,
* predložitev ustreznega dovoljenja za izvedbo investicije, če je s predpisi s področja gradnje objektov to potrebno,
* projektno dokumentacijo za izvedbo naložbe ter dokazila o teh stroških, kadar so upravičeni do sofinanciranja,
* poslovni načrt za izvedbo naložbe s predračunom stroškov oziroma finančno ovrednoten popis del za izvedbo naložbe,

**Intenzivnost pomoči:**

* – do 50 % upravičenih stroškov.

**Znesek pomoči: 9.000,00 €**

**UKREP 3: Podpora delovanju društev s področja kmetijstva in razvoja podeželja**

**Namen ukrepa** je sofinanciranje delovanja različnih neprofitnih oblik sodelovanja podeželskega prebivalstva, ki so povezani s kmetijstvom, gozdarstvom in razvojem podeželja z namenom spodbujanja k ohranjanju tradicije med podeželskim prebivalstvom ter krepitev človeških virov. Za njihovo delovanje se poleg lastnih prihodkov zagotavljajo dodatna finančna sredstva v proračunu občine.

Cilj ukrepa je omogočanje izvedbe programov dela navedenih društev oziroma združenj.

**Upravičeni stroški:**

* obratovalni stroški,
* stroški povezani s promocijo društva (brez navajanja informacij o proizvajalcih kmetijskih proizvodov, članih ali nečlanih društva, ali o kmetijskih proizvodih),
* stroški organizacije netržnih razstav in izvedba izobraževanj za splošno javnost

**Pogoji za pridobitev pomoči**:

Upravičenci predložijo naslednjo dokumentacijo:

* dokazilo o registraciji društva,
* evidenca števila članov društva,
* upravičenci morajo biti registrirani za delovanje na področju kmetijstva, gozdarstva, prehrane ali spodbujanja razvoja podeželja,
* upravičenci morajo imeti sedež na območju občine oziroma delujejo pretežno na območju občine,
* letni program predvidenih nepridobitnih aktivnosti.

**Upravičenci do pomoči**:

* Registrirana stanovska in interesna združenja in zveze, ki delujejo na področju kmetijstva, gozdarstva, čebelarstva in prehrane na območju občine.

**Finančna določbe / intenzivnost pomoči:**

1. - do 100% upravičenih stroškov.

**Znesek pomoči: 8.617,40 EUR;**

**4. RAZPISNA DOKUMENTACIJA**

Vloga mora biti predložena na predpisanem prijavnem obrazcu, ki mora biti pravilno izpolnjen in vsebovati tudi ustrezna dokazila vlagatelja, navedena v razpisu. **Vzorca pogodbe** vlagatelji vlogi **ne** **prilagajo**.

Razpisna dokumentacija je vlagateljem na voljo, od dneva objave javnega razpisa, v sprejemni pisarni občine ali na spletni strani občine [www.obcina-radlje.si](http://www.obcina-radlje.si). Vse dodatne informacije v zvezi z javnim razpisom dobijo zainteresirani vsak delovni dan od 9.00 do 12.00 ure na tel. št. 02 88 79 630 ali po e-pošti: obcina.radlje@radlje.si ali marija.vrhovnik@radlje.si.

**5. ROKI IN NAČIN ODDAJE VLOG**

Vlogo je potrebno poslati po pošti ali dostaviti osebno **v zaprti kuverti** na naslov:

**Občina Radlje ob Dravi, Mariborska cesta 7, 2360 Radlje ob Dravi**.

Rok za oddajo vlog je naslednji:

|  |  |
| --- | --- |
| Rok za oddajo vlog za ukrep 2 oz. 3  | **7. 4. 2025** |
| Okvirni datum odpiranja vlog za dodelitev sredstev za ukrep 2 oz. 3 | **9. 4. 2025** |
|  |  |
| Rok, v katerem bodo potencialni prejemniki (najkasneje) obveščeni o izidu javnega razpisa je  | 30 dni od izteka razpisnega roka |
| Obdobje do katerega morajo biti porabljena sredstva in predloženi zahtevki (z dokazili) za izplačilo | **30. 11. 2025** |

**Vloga mora biti speta in oddana v zaprti kuverti opremljeni z naslovom vlagatelja.**

**Na sprednji strani kuverte (spodaj levo) mora biti napisan tudi naslednji tekst:**

**»Ne odpiraj – Javni razpis - kmetijstvo 2025, »ukrep­­­­ 2« oz. »ukrep 3 « .**

Nepravilno oz. nepopolno označene ovojnice bodo s sklepom zavržene.

**6. OBRAVNAVA VLOG IN POSTOPEK ODOBRITVE**

Odpiranje vlog ne bo javno.

Pravočasno prispele in pravilno označene vloge za razpisane namene bo obravnaval Odbor za kmetijstvo in gozdarstvo Občine Radlje ob Dravi.

Prepozno prispele oziroma neustrezno opremljene vloge bodo s sklepom zavržene, neutemeljene pa zavrnjene.

Predlagatelja nepopolne vloge komisija v roku 8 dni od odpiranja vlog pisno pozove na dopolnitev vloge. Rok dopolnitve je 8 dni od prejema poziva. Vloge, ki jih vlagatelji v roku ne bodo dopolnili, se s sklepom zavržejo, neustrezno dopolnjene vloge pa zavrnejo.

Upravičenci bodo o izidu razpisa obveščeni najpozneje v roku 30 dni po izteku razpisnega roka.

Odločba postane izvršljiva z dnem pravnomočnosti le-te. Vlagatelji imajo možnost podati izjavo, da se odpovedujejo pravici do pritožbe, v tem primeru odločba postane pravnomočna že pred potekom pritožbenega roka.

Po pravnomočnosti odločbe o dodelitvi sredstev občina z upravičenci sklene pogodbo, s katero se podrobneje opredelijo način in pogoji koriščenja dodeljenih sredstev.

Če se izbrani upravičenec v 8 dneh od prejema poziva za podpis pogodbe nanj ne odzove, se šteje, da je vlogo na javni razpis umaknil in ni več upravičen do pomoči po tem razpisu. V primeru, da vlagatelj vloge, sam odstopi od svoje zahteve za pridobitev sredstev, mora o tem pisno obvestiti Občino Radlje ob Dravi, Mariborska cesta 7, 2360 Radlje ob Dravi.

**7. MERILA ZA DODELITEV SREDSTEV**

UKREP 2: Pri dodeljevanju sredstev za sofinanciranje **Pomoč za naložbe v predelavo in trženje kmetijskih in živilskih proizvodov ter naložbe v nekmetijsko dejavnost na kmetiji – de minimis, in sicer za predelavo in trženje kmetijskih in živilskih proizvodov,** bodo sredstva dodeljena na osnovi naslednjih meril:

* ali je vsebina vloge ustrezna namenu ukrepa;
* ali je investicija finančno upravičena;
* ali je kmetijsko gospodarstvo že prejelo javna sredstva za namen investicije.

UKREP 3: Pri dodeljevanju sredstev za sofinanciranje **Podpore delovanju društev s področja kmetijstva, gozdarstva in razvoja podeželja** bo komisija upoštevala naslednja merila:

* ali vsebina vloge ustreza namenu ukrepa;
* kot merilo upoštevala število članov društva iz Občine Radlje ob Dravi (v povezavi s številom vseh članov društva).
* upoštevala se bo višina upravičenih stroškov navedenih v prijavnem obrazcu in razvidnih iz finančnih planov društev in njihovih združenj za leto 2025 (upravičeni stroški). Podatki v prijavnem obrazcu in finančnih planih društev in njihovih združenj morajo biti identični.
* udeležba na občinskem prazniku oz. prireditvi (Organizacija Občine Radlje ob Dravi)

(70 % sredstev se dodeli glede na število članov iz občine Radlje, 30 % sredstev se dodeli za sodelovanje na občinskem prazniku, obletnico društva oz. druge prireditve, ki jih organizira društvo samo (sodelovanje na občinskem prazniku – 100 točk; jubilej - 50 točk; druge prireditve, ki jih organizira društvo samo na območju občine Radlje - 50 točk)).

**8. NADZOR IN SANKCIJE**

Nadzor nad namensko porabo sredstev opravlja komisija, ki jo imenuje župan.

V primeru ugotovljene nenamenske porabe sredstev, mora prejemnik vrniti odobrena sredstva v celoti s pripadajočimi zakonitimi zamudnimi obrestmi od dneva nakazila do dneva vračila, če se ugotovi da:

* so bila dodeljena sredstva delno ali v celoti nenamensko porabljena;
* je upravičenec za katerikoli namen pridobitve sredstev navajal neresnične podatke;
* je upravičenec za isti namen in iz istega naslova že pridobil finančna sredstva.

V primeru ugotovljene nenamenske porabe sredstev, upravičenec izgubi pravico do pridobitve sredstev po tem pravilniku za naslednji dve leti.

V primeru, da upravičenec odobrenih sredstev v pogodbeno določenem roku ne izkoristi, bodisi, da je le-tega iz neupravičenih razlogov zamudil, bodisi, da se ugotovi kršenje pravil razpisa, izgubi pravico do pridobitve sredstev po tem pravilniku za naslednji dve leti.

Kljub odobritvi sredstev se teh upravičencu ne izplača, če:

* upravičenec do predvidenega roka v pogodbi projekta ne izvede,
* upravičenec nima poravnanih vseh obveznostih iz prvega odstavka 7. člena tega pravilnika,
* če se naknadno ugotovi, da upravičenec ob sklenitvi pogodbe ni podal pravih podatkov oziroma je podal zavajajoče izjave ali so naknadno zaznane druge nepravilnosti in kršitve,
* se ugotovi, da upravičenec redno ne izplačuje plač in drugih prispevkov ali je davčni dolžnik.

Številka: 3310-0001/2025-10

Datum: 20. 2. 2025

**Mag. Alan BUKOVNIK**

 **Župan Občine Radlje ob Dravi**

**Datum objave na spletni strani občine,** [**http://www.radlje.si**](http://www.radlje.si)

**3. 3. 2025**